115 ปี กองทัพภาคที่ 1 พร้อมทำหน้าที่ปกป้องสถาบันหลักของชาติ ขณะที่ประยุทธ์ องคมนตรี คืนถิ่นร่วมงานสถาปนา
.
วันนี้ (13 มกราคม) พล.อ. พนา แคล้วปลอดทุกข์ ผู้บัญชาการทหารบก เป็นประธานในพิธีงานวันสถาปนากองทัพภาคที่ 1 ครบรอบปีที่ 115 โดยมี พล.อ. ประยุทธ์ จันทร์โอชา องคมนตรี ในฐานะอดีตแม่ทัพภาคที่ 1, พล.ท. อมฤต บุญสุยา แม่ทัพภาคที่ 1 พร้อมด้วยผู้บังคับบัญชาระดับสูง อดีตแม่ทัพภาคที่ 1 ตลอดจนส่วนราชการต่างๆ เข้าร่วมพิธี
.
ทั้งนี้ กองทัพภาคที่ 1 ได้รับสถาปนาขึ้นเมื่อปี 2453 ในสมัยพระบาทสมเด็จพระมงกุฎเกล้าเจ้าอยู่หัว โดยทรงพระกรุณาโปรดเกล้าฯ ให้รวม 3 กองพล คือ กองพลที่ 1 มณฑลทหารกรุงเทพฯ กองพลที่ 2 มณฑลนครไชยศรี และกองพลที่ 3 มณฑลกรุงเก่า ตั้งเป็นกองทัพที่ 1 ก่อนที่จะเปลี่ยนนามหน่วยเป็นกองทัพภาคที่ 1
.
โดยมีภารกิจสำคัญคือการรักษาความสงบเรียบร้อยภายในประเทศ ด้วยการเตรียมกำลังให้มีความพร้อมในการรักษาความสงบเรียบร้อยตามสถานการณ์
.
พร้อมทั้งจัดตั้งกองอำนวยการติดตามสถานการณ์ เพื่อทำหน้าที่ควบคุมบังคับบัญชา รองรับภารกิจพัฒนาประเทศ ในบทบาทของศูนย์บรรเทาสาธารณภัยกองทัพภาคที่ 1 ในการช่วยเหลือประชาชนที่ประสบภัยพิบัติต่างๆ ในพื้นที่กรุงเทพมหานคร และ 25 จังหวัดภาคกลาง ตลอดจนสนับสนุนงานของรัฐบาล
.
ขณะเดียวกันได้ปฏิบัติภารกิจในการถวายพระเกียรติ ถวายความปลอดภัยพระบรมวงศานุวงศ์ และสนองโครงการพระราชดำริต่างๆ รวมทั้งเป็นกำลังสำคัญในการปกป้องสถาบันชาติ ศาสนา และพระมหากษัตริย์ ให้คงอยู่อย่างมั่นคง และสามารถปรับตัวให้พร้อมเผชิญภัยคุกคามทุกรูปแบบ
.
#TheStandardNews